|  |  |
| --- | --- |
|  |   **REPUBLIKA HRVATSKA** |
|  | KOPRIVNIČKO – KRIŽEVAČKA ŽUPANIJA  Županijska skupština **Odbor za dodjelu javnih priznanja**KLASA: 021-01/14-01/01URBROJ: 2137/1-01/07-14-7Koprivnica, 17. ožujka 2014. |

 PREDSJEDNIKU, ČLANICAMA/ČLANOVIMA

 Županijske skupštine

 Koprivničko-križevačke županije

PREDMET: Sažetak životopisa osoba predloženih

 za dodjelu javnih priznanja

 Odbor za dodjelu javnih priznanja Koprivničko-križevačke županije na 3. sjednici održanoj 21. veljače 2014. godine razmotrio je sve pristigle prijedloge i donio Zaključak o utvrđivanju prijedloga Odluke o dodjeli javnih priznanja.

 Uz predložene Odluke dostavljeno vam je obrazloženje tijeka postupka provedbe izbora dodjele javnih priznanja Koprivničko-križevačke županije, a ovim materijalom daje se sažet prikaz životopisa predloženih osoba, udruga i društava koji su predloženi za dodjelu javnih priznanja Koprivničko-križevačke županije kako slijedi:

**Nagrada Koprivničko-križevačke županije za životno djelo akademiku mons. prof. emeritus dr. sc. Ivanu Golubu iz Zagreba**

 Akademik mon. prof. emeritus dr. sc. Ivan Golub rođen je 21. lipnja 1930. godine u Kalinovcu kao petnaesto dijete u obitelji.

 Završivši u rodnom Kalinovcu osnovnu školu (1942.), kao pitomac Nadbiskupskoga dječačkog sjemeništa u Zagrebu završio je Nadbiskupsku klasičnu gimnaziju (1950.). Na Katoličkom bogoslovnom fakultetu u Zagrebu (1958.) diplomirao je teologiju. Nakon svećeničkog ređenja (1957.), kratko vrijeme radi na nekoliko župa, a zatim odlazi na daljnje školovanje u Rim, gdje je kao pitomac Papinskoga hrvatskog zavoda sv. Jeronima doktorirao teologiju na Papinskom sveučilištu Gregorijani (1963.) te magistrirao biblijske znanosti na Papinskom biblijskom institutu (1964.).

 Nakon povratka u Hrvatsku radni je vijek proveo kao profesor na Katoličkom bogoslovnom fakultetu u Zagrebu. Dobitnik je najviših državnih priznanja: državne nagrade Vladimir Nazor za književnost (1996.), odličja Red Danice Hrvatske s likom Marka Marulića za književnost (1996.) i Red Danice Hrvatske s likom Ruđera Boškovića za znanost (2001.). Kao zlatomisnik 2007. godine ustoličen je u katedri u Varaždinu za začasnoga kanonika Čazmansko-varaždinskog zbornoga kaptola Svetoga Duha za zasluge u Crkvi i kulturi, a 2010. godine imenovan je od pape Benedikta XVI. kapelanom odnosno (počasnim) ukućaninom Njegove Svetosti s naslovom monsinjora.

 Do danas je objavio sedamdesetak knjiga i više stotina članaka iz područja teologije, povijesti kulture i književnosti na više jezika, a brojni su mu radovi i prevođeni na više jezika.

U književnom radu proslavio se knjigom „*Kalnovečki razgovori*“ (1979.), poemom pisanom zavičajnim kajkavskim kalinovečkim jezikom, u kojoj se prisjeća osoba, događaja i ambijenata iz djetinjstva u zavičaju, dajući im univerzalne dimenzije. Zastupljen je u mnogobrojnim antologijama te pregledima i povijestima hrvatske književnosti, kao i u leksikografskim djelima. priređen je i višejezični zbornik o njegovu životu i djelu *„Čovjek prijatelj i slika Božja“* (Rim, 1991.).

 Danas spada među najznačajnije hrvatske (katoličke) intelektualce te među najznačajnije suvremene hrvatske književnike. Po struci je teolog i bibličar, po zanimanju profesor emeritus Katoličkog bogoslovnog fakulteta Sveučilišta u Zagrebu, po interesima književnik i povjesničar kulture, poliglot i prevoditelj, esejist.

 Član je brojnih (međunarodnih) akademija i društava: dopisni je član Hrvatske akademije znanosti i umjetnosti te Austrijske akademije znanosti, akademik stranac Talijanske književne akademije Arkadije u Rimu, te pridruženi član Papinske akademije Tiberine u Rimu.

 Jednom riječju Ivan Golub je učenjak i spisatelj svjetskog formata, a svakako jedan od najznačajnijih intelektualaca i književnika iz Podravine u povijesti, koji je ime Podravine i Koprivničko-križevačke županije svojim knjigama i gostovanjima pronio diljem svijeta.

**Nagrada Koprivničko-križevačke županije za doprinos ugledu i promociji Koprivničko-križevačke županije dr. sc. Hrvoju Petriću iz Koprivnice**

 Dr. sc. Hrvoje Petrić rođen je 12. prosinca 1972. godine u Koprivnici. Osnovnu školu polazio je u Torčecu i Koprivnici, a srednju školu u Koprivnici. Kao student geografije i povijesti se isticao te je nagrađivan za svoj rad. Uz to je bio jedan od osnivača te prvi predsjednik Udruge podravskih studenata, koja se ubrzo postala jedna od najaktivnijih studentskih organizacija u Hrvatskoj. Diplomirao je na Prirodoslovno-matematičkom fakultetu radom „Povijesno-geografski razvoj općine Drnje“, koji je kasnije objavljen kao knjiga, popraćena vrlo pozitivnim kritikama. Kratko je radio kao učitelj povijesti u Osnovnoj školi Drnje, a potom kao urednik za povijest u Nakladnoj kući „Dr. Feletar“ u Koprivnici.

 Magistarski rad *„Koprivnica u 17. stoljeću - demografske, društvene i gospodarske promjene“* obranio je 2005. na poslijediplomskom studiju iz povijesti na Filozofskom fakultetu u Zagrebu*,* aobjavljen je kao knjiga za koju je dobio nagradu Društva sveučilišnih nastavnika i drugih znanstvenika u Zagrebu mladim znanstvenicima i umjetnicima.

 Doktorsku disertaciju pod nazivom *„Varaždinski generalat i Križevačka županija u 17. stoljeću- okoliš, ljudi i naselja* obranio je 2008. na Filozofskom fakultetu u Zagrebu. Ona je dopunjena te je 2012. godine i objavljena pod naslovom „*Pogranična društva i okoliš - Varaždinski generalat i Križevačka županija u 17. stoljeću.*“

 Od 2001. godine zaposlen je na Filozofskom fakultetu u Zagrebu, gdje je na Odsjeku za povijest biran u sva zvanja, od mlađeg asistenta do izvanrednog profesora. Član je Vijeća Filozofskog fakulteta u Zagrebu, a na Odsjeku za povijest voditelj integriranog studija geografije i povijesti te zamjenik voditelja diplomskog studija povijesti Jugoistočne Europe, koji zajedno izvode sveučilišta u Regensburgu, Grazu, Ljubljani, Zagrebu, Sofiji i Cluju.

 Iz povijesti prostora Koprivničko-križevačke županije Hrvoje Petrić osim trinaestak knjiga napisao je stotinjak stručnih i znanstvenih radova objavljenih u stručnim i znanstvenim časopisima u Hrvatskoj i inozemstvu. Preko dva desetljeća sustavno djeluje na popularizaciji rezultata znanstvenih istraživanja vezanih uz povijest prostora Koprivničko-križevačke županije pri čemu je objavio preko tisuću novinskih članaka i svoje rezultate iznosio u brojnim radio emisijama te predavanjima, ali i na internetskim portalima. Nekoliko je godina bio urednik „*Podravskog zbornika“*, koji objavljuje Muzej grada Koprivnice.

 Aktivan je u organizaciji znanstvenog rada na području Koprivničko-križevačke županije, te je član Znanstvenog vijeća Zavoda za znanstvenoistraživački i umjetnički rad HAZU za područje Koprivničko-križevačke županije sa sjedištem u Križevcima, a sudjeluje i u pripremama za osnivanje Podružnice za povijest sjeverozapadne Hrvatske, Hrvatskog instituta za povijest, sa sjedištem u Koprivnici. Pokretač je i urednik znanstvenog časopisa za povijest okoliša i gospodarsku povijest *„Ekonomska-(historija) i eko-historija“.* Uz to je jedan od pokretača i urednika znanstvenog časopisa „*Podravina*“. Također je član uredništva nekoliko uglednih znanstvenih časopisa koji se objavljuju izvan naše Županije. Potpredsjednik je Društva za hrvatsku povjesnicu, središnjeg strukovnog društva povjesničara u Republici Hrvatskoj i predsjednik Društva za hrvatsku ekonomsku povijest i ekohistoriju.

 Njegov dosadašnji rad je prepoznat i izvan granica Republike Hrvatske, te su mu u visokoj kompeticiji, dodijeljene brojne stipendije u inozemstvu, od strane vlade Izraela, Mađarske, Slovenije, Štajerske, SAD-a te instituta u Njemačkoj i Austriji.

**Nagrada Koprivničko-križevačke županije za iznimno postignuće u protekloj godini Folklornom ansamblu Koprivnica**

 Folklorni ansambl Koprivnica nastavlja tradiciju ranijih društava koja su u gradu Koprivnici djelovala od kraja 19. stoljeća. Od 1981. godine nosi ime grada, Kulturno umjetničko-društvo Koprivnica, a krajem 2011. godine na prijedlog stručnih selektora Hrvatskog društva folklornih koreografa i voditelja promovirano je u Folklorni ansambl.

 Već niz godina predstavljaju Koprivničko-križevačku županiju na Susretima hrvatskih folklornih ansambala, te su 2013. godine na 10. Susretima uvršteni u tri najbolja folklorna ansambla. Nastupali su na mnogim smotrama, festivalima i pozornicama širom Hrvatske, te na nizu festivala u Europi i Americi. Sve to vrijeme uče mlade poštivati, čuvati i njegovati bogatu kulturnu baštinu Podravine i grada Koprivnice.

 Dugogodišnjim radom i istraživanjima, donijeli su na folklornu scenu niz do sada nepoznatih i neizvođenih pjesama i običaja Podravine. Dobitnici su 1. nagrade na Festivalu folklorne koreografije za koreografski uradak Nade Šešić u kojem se prikazuju pjesme i plesovi koprivničke Podravine, vezani uz odlazak mladića u vojsku. Nosioci su i organizatori značajnijih kulturnih projekata u gradu Koprivnici i u Koprivničko-križevačkoj županiji. Uz pomoć Turističke zajednice Koprivničko-križevačke županije već sedmu godinu za redom publici u našoj Županiji predstavili su tradicijsku kulturu i plesove nekih drugih zemalja na Međunarodnom festivalu folklora „Iz bakine škrinje“.

 Ansambl je u protekloj godini imao 30-tak nastupa, te svaki puta iznova ponosno predstavio našu Podravinu.

**Zahvalnica Koprivničko-križevačke županije Željku Sinjeriju**

**spec.med.biokemije iz Koprivnice**

 Željko Sinjeri spec.med.biokemije rođen je u Goli 18. 5. 1947. godine. Gimnaziju je završio u Koprivnici 1965. godine, a Farmaceutsko-biokemijski fakultet 1969. godine u Zagrebu. Nakon završenog fakulteta vraća se u Koprivnicu gdje se zapošljava u Općoj Bolnici “Dr. Tomislav Bardek“ u biokemijskom laboratoriju. Poslijediplomski studij na Medicinskom fakultetu u Zagrebu završava 1979. godine, a nakon toga 1983. godine završava specijalizaciju iz medicinske biokemije i postaje rukovoditelj biokemijskog laboratorija, gdje je radio na unapređenju laboratorijske dijagnostike, ulažući velike napore u modernizaciju i opremanje laboratorija, te edukaciju svojih suradnika. Zajedno sa liječnicima sudjelovao je u istraživanjima rijetkih bolesti kao što su hemolitičke anemije-enzimopatije.

 U suradnji sa znanstvenicima sa Agronomskog fakulteta u Zagrebu aktivno je sudjelovao u istraživanjima biokemijskih svojstava domaćih životinja i njihovih promjena uzrokovanih intezivnom selekcijom.

 U laboratorij 2006. godine uveo je informatički sustav koji je povezan sa cijelom bolnicom, a u ambulante nalaz šalje e-mailom. Član je Hrvatskog liječničkog zbora od 1982. godine, te redovito i aktivno sudjeluje u svim aktivnostima istoga na području Koprivničko-križevačke županije. Član je i Hrvatskog društva medicinskih biokemičara, te član tima za provedbu sustava kontrole kvalitete Opće Bolnice „Dr. Tomislav Bardek“.

 Zahvaljujući njegovom angažmanu u svojstvu Predstojnika Kliničkog laboratorija, danas Klinički laboratorij spada u sam vrh laboratorijske djelatnosti u Hrvatskoj kako po stručnosti osoblja, radu, opremljenosti tako i po praćenju napretka struke. Od 2013. godine, nakon uspješne dugogodišnje karijere Željko Sinjeri je u mirovini.

**Zahvalnica Koprivničko-križevačke županije Društvu za uzgoj malih životinja Križevci 1974.**

 Društvo za uzgoj malih životinja Križevci 1974. je društvo koje se bavi uzgojem i zaštitom malih životinja (ptica, golubova, kunića, peradi i dr.). Društvo ove godine navršava 40 godina postojanja te na različite načine sudjeluju u promicanju ugleda Županije, kao i u unapređenju kvalitete življenja u Županiji. Društvo danas broji preko 50 članova, ne samo sa područja Križevaca i Koprivničko-križevačke županije, nego i šire.

 Društvo je evidentirano u Savezu uzgajivača malih životinja Republike Hrvatske, te se vodi u registru udruga Republike Hrvatske, Ured državne uprave u Koprivničko-križevačkoj županiji, Ispostava Križevci. Nekoliko članova društva registrirano je i u Ministarstvu poljoprivrede, jer se bavi uzgojem zaštićenih autohtonih pasmina (zagorska pura, kokoš hrvatica te drugih pasmina koje su trenutačno u procesu priznavanja). Dio članova registrirano je u Ministarstvu zaštite okoliša i prirode, jer se bave uzgojem strogo zaštićenih vrsta životinja CITAS (ptica, pataka, fazana, gusaka, labudova i dr.). Svoj rad Društvo prezentira na različitim manifestacijama i izložbama, kako u Županiji, tako i na području izvan nje, gdje postiže zavidne rezultate.

 Svake godine organiziraju izložbu malih životinja u sklopu Obrtničkog i gospodarskog sajma u Križevcima i Križevačkog velikog spravišća, Danima travnjaka u Koprivnici te na izložbama natjecateljskog karaktera u Bjelovaru, Zagrebu, Velikoj Gorici, Varaždinu, Ludbregu, Virovitici, Nedelišću, Ivancu, Zaprešiću, Zaboku i dr. gdje postižu iznimne rezultate.

**Zahvalnica Koprivničko-križevačke županije Dobrovoljnom vatrogasnom društvu Koprivnica**

 Dobrovoljno vatrogasno društvo Koprivnica kao jedno od dvoje najstarijih dobrovoljnih vatrogasnih društava u našoj Županiji ove godine slavi 140 godina svog neprekidnog rada i postojanja. Svega, 10 godina po osnutku najstarijeg društva u Republici Hrvatskoj, Prvog dobrovoljnog vatrogasnog zbora u Varaždinu (1864.), u Koprivnici se osniva Dobrovoljno vatrogasno društvo 1874. godine.

 Iz temelja DVD Koprivnice izrasta 1993. godine JVP Koprivnica sa kojom društvo i danas dobro surađuje, dijeli garaže, prostore i dvorište. DVD Koprivnica djeluje kao stožerno društvo udruženo u Vatrogasnu zajednicu grada Koprivnice. Nakon osnivanja Općinskog centra za zaštitu od požara i JVP grada Koprivnice, Dobrovoljno vatrogasno društvo Koprivnica danas uglavnom provodi preventivne aktivnosti što rezultira manjim brojem požara. Druga važna djelatnost društva je rad sa vatrogasnom mladeži. Početkom 2014. godine Dobrovoljno vatrogasno društvo Koprivnica broji 203 člana, od tog broja više od polovice članova su pripadnici vatrogasnog pomlatka i vatrogasne mladeži.

 Dobrovoljno vatrogasno društvo Koprivnica i dalje nastavlja dugu tradiciju vatrogastva vršeći edukaciju mladeži, organizira i sudjeluje na brojnim vatrogasnim natjecanjima, sudjeluje u operativnim aktivnostima u svom djelokrugu djelovanja, a po potrebi i šire.

 Društvo ima prijateljsku suradnju s nizom vatrogasnih društava iz bliže i šire okolice.

**Zahvalnica Koprivničko-križevačke županije Hrvatskom pjevačkom društvu „Ferdo Rusan“ Virje**

 Hrvatsko pjevačko društvo „Ferdo Rusan“ započelo je s radom 1879. godine, no registrirano je tek 1884. godine, pa se ta godina i bilježi kao godina osnivanja društva. Njegovi začeci nastali su još za vrijeme života Ferde Rusana, hrvatskog pjesnika, domoljuba i jezikoslovca, koji je 1850. godine osnovao dobrovoljačko kazalište u Virju. Hrvatsko pjevačko društvo „Ferdo Rusan“ ove godine obilježava 130 godina uspješnog djelovanja. Stvarni osnivač društva bio je učitelj i školski nadzornik Franjo Lugarić, Rusanov suvremenik i njegov veliki prijatelj.

 Društvo je prvenstveno osnovano kao pjevačko u kojem djeluje u početku samo muški zbor, a kasnije, kad je i ženama bilo dopušteno postati članicama društva, osnovan je mješoviti pjevački zbor. HPD „Ferdo Rusan“ sudjeluje na svim važnijim manifestacijama u Virju i okolici. Negdje oko 1953. godine osnovana je i folklorna sekcija koja njeguje pjesme i plesove Podravine, posebice virovskog kraja, a paralelno s folklornom i tamburaška sekcija.

 Društvo trenutno broji oko 120 aktivnih članova koji djeluju u nekoliko sekcija: veliki mješoviti pjevački zbor; mali pjevački zbor i tamburaški sastav, te folklorna sekcija, mlađa i starija grupa. Hrvatsko pjevačko društvo „Ferdo Rusan“ sudjeluje u obilježavanju svih važnijih obljetnica i događanja Općine Virje, na svim važnijim manifestacijama u okolici, a gostuju i na raznim festivalima, humanitarnim koncertima i susretima diljem Hrvatske, a i van granica.

**Zahvalnica Koprivničko-križevačke županije Dobrovoljnom vatrogasnom društvu Križevci**

 Dobrovoljno vatrogasno društvo Križevci utemeljeno je 15. ožujka 1874. godine, nakon više uzastopnih dekreta i odluka tadašnjih vlasti i cehovskih zadruga te ukazane potrebe u sve češćoj borbi sa vatrenom stihijom i nevoljama koje ona donosi. Dobrovoljno vatrogasno društvo Križevci ove godine obilježava 140 godina postojanja. Prvi članovi društva bili su ugledni predstavnici gradskog poglavarstva, liječnici i vlasnici tvornica i obrtničkih radnji.

 Društvo je temeljem izrađene Procjene ugroženosti od požara Grada Križevaca određeno kao jedno od središnjih dobrovoljnih vatrogasnih društava i njegovi operativni članovi su produžena ruka djelovanja Javne vatrogasne postrojbe Grada Križevaca.

 Danas u Društvu pored operativne postrojbe od 20 osposobljenih članova djeluju i natjecateljske ekipe žena, djece i mladeži, nastupajući redovito na svim natjecanjima. Za istaknuti je da je prošle godine ženska ekipa mladeži društva na Županijskom vatrogasnom natjecanju ostvarila plasman na Državno vatrogasno natjecanje. Stručni članovi društva provode i osposobljavanje vatrogasnih kadrova za potrebe Vatrogasne zajednice Grada Križevaca i nositelji su gotovo svih aktivnosti u radu te zajednice. Za svoj uspješan rad mnogi članovi Društva primili su brojna priznanja, odlikovanja i nagrade unapređujući svojim radom ne samo rad Društva nego i šire vatrogasne zajednice.

 PREDSJEDNIK:

 Vlatko Vargić, v.r.

**O b r a z l o ž e n j e**

 Odlukom o javnim priznanjima Koprivničko-križevačke županije ("Službeni glasnik Koprivničko-križevačke županije" broj 10/11., 15/12. i 14/13.) određeno je da se javna priznanja mogu dodjeljivati građanima Koprivničko-križevačke županije i drugim osobama, njihovim udrugama, jedinicama lokalne samouprave i uprave, jedinicama lokalne uprave, ustanovama, trgovačkim društvima, vjerskim zajednicama i drugim pravnim osobama za uspjehe u radu kojima pridonose razvitku i ugledu Koprivničko-križevačke županije.

 U skladu sa odredbama Odluke, Odbor za dodjelu javnih priznanja Koprivničko-križevačke županije na 1. sjednici održanoj 09. siječnja 2014. godine donio je Zaključak o objavi Poziva građanima, pravnim osobama i drugim organizacijskim oblicima te njihovim tijelima na podnošenje prijedloga za dodjelu javnih priznanja Koprivničko-križevačke županije.

Poziv je **objavljen u "Glasu Podravine" 10. siječnja 2014., "Podravskom listu" 13. siječnja 2014., te na web stranici Županije** [**www.kckzz.hr**](http://www.kckzz.hr)**.**, a radi šire obavijesti poziv je dostavljen i svim jedinicama lokalne samouprave sa molbom da na svom području informiraju građane, udruge, sportska društva, nevladine udruge, humanitarne organizacije i građane te da poziv objave i na svojim web stranicama.

Dolje pobrojani ovlašteni predlagatelji dostavili su prijedloge pravovremeno, zaključno sa 14. veljače 2014. godine.

Odbor za dodjelu javnih priznanja razmatrao je pravovaljane prijedloge za dodjelu javnih priznanja Koprivničko-križevačke županije kako slijedi:

**Nagrada Koprivničko-križevačke županije za životno djelo**

|  |  |  |
| --- | --- | --- |
| **r.b.** | **PREDLOŽENA OSOBA- INSTITUCIJA** | PREDLAGATELJ |
| 1. | Slavko Čamba iz Đurđevca | Grad Đurđevac  |
| 2. | Ivan Golub iz Zagreba | Društvo hrvatskih književnika – podravsko prigorski ogranak |
| 3. | Mladen Pavković iz Koprivnice | Udruga hrvatskih branitelja Domovinskog rata '91 |
| 4. | Željko Kovačić iz Podravskih Sesveta | Zajednica kulturno-umjetničkih udruga KKŽ |
| 5. | Ivica Galinec iz Koprivnice | Udruga branitelja liječenih od PTSP-a "Sv. Nikola" Koprivnica  |

**Nagrada Koprivničko-križevačke županije za promicanje ljudskih prava "Mara Matočec"**

|  |  |  |
| --- | --- | --- |
| **r.b.** | **PREDLOŽENA OSOBA- INSTITUCIJA** | PREDLAGATELJ |
| 1. | Verica Rupčić iz Đurđevca | Udruga žena s bolestima dojke "Narcise" Đurđevac i Udruga žena "Peski" Đurđevac |
| 2. | Barbara Fuček iz Đurđevca | Udruga osoba s invaliditetom "Bolje sutra" grada Koprivnice |

 **Nagrada Koprivničko-križevačke županije za doprinos ugledu i promociji**

**Koprivničko-križevačke županije**

|  |  |  |
| --- | --- | --- |
| **r.b.** | **PREDLOŽENA OSOBA- INSTITUCIJA** | PREDLAGATELJ |
| 1. | Dopisništvo HRT-a u Koprivnici | Ogranak HND-a Koprivničko-križevačke županije, predsjednica Sanja Kos Bojanić |
| 2. | Posavec Marija iz Koprivnice | Hrvatska obrtnička komoraUdruženje obrtnika Koprivnica |
| 3. | Hrvoje Petrić iz Koprivnice | Povjesno društvo Koprivnica |
| 4. |  Klub liječenih alkoholičara "centar" Koprivnica | Draženka Vadla, Vesna Peršić Kovač, Ivan Pal i dr.  |
| 5. | Anica Šabarić iz Đurđevca | Društvo knjižničara Bilogore, Podravine i Kalničkog prigorja |
| 6. | Ivan Golubić iz Štaglinca  | Vatrogasna zajednica Grada Koprivnice |
| 7. | Udruga slijepih Koprivničko-križevačke županije | Hrvatski savez slijepih, Zagreb |
| 8. | Darko Pernjak iz Koprivnice | Mladen Pavković, Koprivnica |

 **Nagrada Koprivničko-križevačke županije za iznimno postignuće u protekloj godini**

|  |  |  |
| --- | --- | --- |
| 1. | Ranko Pavleš iz Koprivnice | Povijesno društvo Koprivnica |
| 2. | Folklorni ansambl Koprivnica | Zajednica kulturno- umjetničkih udruga KKŽ  |

 **Zahvalnica Koprivničko-križevačke županije**

|  |  |  |
| --- | --- | --- |
| 1. | Željko Sinjeri iz Koprivnice | Općinski načelnik Općine Gola |
| 2. | Osnovna škola „Mihovil Pavlek Miškina“ Đelekovec | Općinska načelnica Općine Đelekovec |
| 3. | Nevenka Lončar iz Đurđevca | Anđela Lenhard Antolin, Đurđevac |
| 4. | Društvo za uzgoj malih životinja Križevci 1974. | Udruga hrvatskih branitelja liječenih od PTSP-a KKŽ „Sv. Marko Križevčanin“ |
| 5. | DVD Koprivnica  | Vatrogasna zajednica grada Koprivnice |
| 6. | HPD „Ferdo Rusan“, Virje | Zajednica kulturno umjetničkih udruga KKŽ |
| 7. | DVD Križevci  | Gradonačelnik grada Križevaca |

 Odbor za dodjelu javnih priznanja na 3. sjednici održanoj 21. veljače 2014. godine razmotrio je sve pristigle prijedloge. Odbor je jednoglasno donio zaključak da se ove godine ne dodijeli Nagrada Koprivničko-križevačke županije za promicanje ljudskih prava Mara Matočec, a o ostalim prijedlozima je donijet Zaključak o utvrđivanju prijedloga Odluke o dodjeli javnih priznanja Koprivničko-križevačke županije te se predlažu slijedeći za dodjele nagrada i to kako slijedi:

**Nagrada Koprivničko-križevačke županije za životno djelo**

1. akademik mons.prof. emeritus dr.sc. Ivan Golub iz Zagreba

**Nagrada Koprivničko-križevačke županije za doprinos ugledu i promociji Koprivničko-križevačke županije**

1. dr.sc. Hrvoje Petrić iz Koprivnice

**Nagrada Koprivničko-križevačke županije za iznimno postignuće u protekloj godini**

1. Folklorni ansambl Koprivnica

# Zahvalnica Koprivničko-križevačke županije

1. Željko Sinjeri iz Koprivnice,
2. Društvo za uzgoj malih životinja Križevci 1974.,
3. DVD Koprivnica,
4. Hrvatsko pjevačko društvo "Ferdo Rusan" Virje,
5. DVD Križevci.

 Broj prijedloga predložen je u skladu s odredbama Odluke o javnim priznanjima Koprivničko-križevačke županije.

Odlukom je određeno da se **dodjeljuje najviše jedna Nagrada Koprivničko-križevačke županije za životno djelo**. Nagrada se dodjeljuje u obliku povelje i novčane nagrade u iznosu pet mjesečnih prosječnih plaća u Republici Hrvatskoj u prethodnoj godini a iznosi \_\_\_\_\_\_\_\_\_\_\_ kuna.

Nadalje, svake godine mogu se dodijeliti **dvije nagrade Koprivničko-križevačke županije za doprinos ugledu i promociji Koprivničko-križevačke županije** iz područja gospodarstva, poljoprivrede, malog i srednjeg poduzetništva i druga iz područja znanosti, kulture, prosvjete i tehničke kulture, umjetnosti, športa, zdravstva i socijalne skrbi, odgoja i obrazovanja,nagrade se dodjeljuju u obliku diplome i uz dodjelu kovanice od zlata na kojoj je otisnut grb Županije s jedne strane i lik zaštitnika Županije s druge strane. Svake godine mogu se dodijeliti **dvije nagrade Koprivničko-križevačke županije za iznimno postignuće u protekloj godini** iz područja gospodarstva, poljoprivrede, malog i srednjeg poduzetništva i druga iz područja znanosti, kulture, prosvjete i tehničke kulture, umjetnosti, športa, zdravstva i socijalne skrbi, odgoja i obrazovanja. Nagrada se dodjeljuje u obliku priznanja i novčane nagrade u iznosu od jedne mjesečne prosječne plaće u Republici Hrvatskoj za proteklu godinu a iznosi \_\_\_\_\_\_\_\_\_\_\_\_kuna.

Odlukom je određeno da se može dodijeliti **pet zahvalnica Koprivničko-križevačke županije** svake godine.

U skladu s navedenim predlaže se Županijskoj skupštini da usvoji navedene prijedloge i donese odluke u predloženim tekstovima.

**ODBOR ZA DODJELU JAVNIH PRIZNANJA**

**KOPRIVNIČKO-KRIŽEVAČKE ŽUPANIJE**